הרב א. קניגסברג שאלות לחזרה במסכת ברכות (כז.-ל:) ניסן תשפ"ד

1. למה אסור לעבור כנגד המתפלל? תן ב' טעמים בזה, וב' נפקא מינה ביניהם.

[משנ"ב (סי' קב ס"ק ב, טו), ביאור הלכה שם (ד"ה אסור), אשל אברהם שם (ד"ה לא, אודות)]

2. מתי מותר לישב בתוך ד' אמות של המתפלל? ולמה?

[טור (סי' קב), ב"י שם בשם סמ"ג, ט"ז שם (ס"ק ג), רא"ה (לא: ד"ה ותאמר)]

3. מה הדין אם יחיד או ציבור התפללו ערבית של שבת בערב שבת לפני השקיעה מפני שטעו וחשבו שכבר הגיע הלילה: א) האם תפילתם תפילה? ב) האם קבלת שבת שלהם נחשבת כקבלה? ולמה?

[גמ' (כז:), רש"י ונחלת דוד שם, תוס' שם (ד"ה שאני) ומהרש"א שם, ריטב"א (כז.) ותוס' שם (ד"ה דרב)]

4. במה נחלקו המג"א והמחצית השקל ביחיד שטעה והתפלל ערבית לפני השקיעה? מה קשה בשיטת המג"א? והיאך אפשר ליישב שיטתו?

[מג"א (סי' רסג ס"ק כו) ומחה"ש שם, ר"ן ר"ה (ז: בדפי הרי"ף ד"ה אבל, לא), מג"א (סי' ס ס"ק ג)]

5. האם יכול לקיים מצות סעודת שבת בזמן תוספת שבת? מה הקשר בין שאלה זו לשאלה הכללית בגדר דין תוספת שבת? ותן עוד ב' נפק"מ בדבר.

[תוס' פסחים (צט:), ט"ז (סוף סי' תרסח), ט"ז (ריש סי' תצד)]

6. מבואר בגמ' שיכול אדם לקדש בזמן תוספת שבת. וצ"ע דהיאך יכול לקדש לפני השבת? (3)

[ריטב"א (כז: ד"ה אומר), מרדכי מגילה (סי' תשצח) בשם רבינו טוביה, כס"מ הל' שבת (פ"ה ה"ג), רמב"ם הל' שבת (פכ"ט הי"א) ותוס' הרא"ש ברכות (כז:)]

7. מה הדין ביוה"כ אם כבר הגיע זמן המנחה ועדיין לא התפללו מוסף, מה יתפללו קודם, ולמה? (4)

[תוס' (כח. ד"ה הלכה), רבינו יונה (יט. בדפי הרי"ף ד"ה ויש), רמב"ם הל' תפילה (פ"ג הי"א)]

8. באר גדר דין "תדיר ושאינו תדיר, תדיר קודם" בב' דרכים, ותן ב' נפק"מ בין הדרכים.

[רמב"ם הל' תמידין ומוספין (פ"א ה"ג), רשב"א (כח. ד"ה ת"ר) ורא"ה שם (ד"ה תנו), קובץ שיעורים פסחים (אות ר"ה)]

9. "טעה ולא הזכיר שאלה... אין מחזירין אותו מפני שיכול לאומרה בשומע תפילה." א) האם כלל זה נאמר רק אם לא הזכיר בקשה (כגון ותן טל ומטר) או אפי' אם לא הזכיר שבח? ב) מה הדין אם שכח ברכת תקע בשופר?

[תוס' (כט. ד"ה מפני), רבינו יונה (יט: בדפי הרי"ף ד"ה אבל) בשם רבני צרפת, רמב"ם הל' תפילה (פ"י ה"ח-ט, הי"ד) וכסף משנה שם, ב"י (סי' רצד), פר"ח (סי' קיט ס"ק ג) ופמ"ג שם]

10. מה הדין אם טעה ולא הזכיר ותן טל ומטר ונזכר באמצע מודים? באר בב' דרכים.

[תוס' (כט: ד"ה הא), רמב"ם הל' תפילה (פ"י ה"ט), ריטב"א תענית (ג: ד"ה גרסינן), חי' הגר"ח על הש"ס (אות א'), ר"ן תענית (א: בדפי הרי"ף)]

11. מה הדין אם יחיד טעה ואמר ותן טל ומטר לפני ז' מרחשון בארץ הצריכה לגשמים באותה שעה? באר.

[רבינו יונה (כ. סוף ד"ה מיהו), שו"ת הרא"ש (כלל ד' סי' י), ב"י (סי' קיז ס"ב) בשם מהר"י אבוהב, וד"מ שם (אות ב')]

12. מה הדין: א) אם שכח להזכיר משיב הרוח ומוריד הגשם עד לאחר שסיים מחיה המתים; ב) אם שכח להזכיר אתה חוננתנו עד לאחר שסיים חונן הדעת? תן שיטות רבינו יונה, והרא"ש בזה. כיצד ביאר הב"י את שיטת הרא"ש?

[רא"ש תענית (פ"א סי' א), רא"ש ברכות (פ"ד סי' יז), ב"י (סי' קיד)]

13. מה הדין אם שכח להתפלל במוצאי שבת, האם מבדיל בתפילה בשחרית ביום א'? תן ג' שיטות בזה, ובאר דבריהם. מה הדין אם לא התפלל במזיד במוצאי שבת?

[מג"א (סי' רצד ס"ק א), חי' רעק"א שם, בה"ל שם]

14. כתב הרא"ש בשם רבינו יונה שאם טעה ולא הבדיל בחונן הדעת ואין לו כוס להבדיל עליו במוצאי שבת אך יהיה לו כוס למחר, אין לו לחזור ולהתפלל. ומשמע שאם חושב שלא יהיה לו כוס עד יום ב' או ג' יחזור ויתפלל. וקשה דהא אמרינן בפסחים דמי שלא הבדיל במוצ"ש מבדיל והולך עד ד' בשבת? (3)

[רא"ש (פ"ד סי' טו), דברי חמודות שם (אות מ"ט)]

15. מהו עיקר הזמן לחיוב הבדלה – לדעת הרא"ש, ולדעת מהר"ם מרוטנבורג? באר.

[רא"ש (פ"ג סי' ב, פ"ד סי' טו), מנחת חינוך (מצוה ל"א), חי' רעק"א (סי' רצט ס"ו)]

16. מה הדין אם שכח ולא הזכיר משיב הרוח ומוריד הגשם – האם יכול לצאת בחזרת הש"ץ? ולמה? באר השקלא וטריא בגמ' (כט.) – לפי הרא"ש\ואו"ז, ולפי רבינו יונה.

[תוס' (כט: ד"ה טעה) בשם ר"מ, רבינו יונה (כ. בדפי הרי"ף ד"ה טעה), או"ז (סי' תס)]

17. מה הדין אם סיים שמונה עשרה ונזכר ששכח יעלה ויבוא? האם יכול לענות לקדושה אם סיים שמו"ע ועדיין לא אמר יהיו לרצון? למה? האם ש"ץ צריך לומר יהיו לרצון אחר תפילתו? בקול רם או בלחש?

[גמ' (כט:), שו"ע (סי' קיז ס"ה) ובה"ל שם, ב"י (סי' קכב) ודרכי משה שם, רמ"א (סי' קכג ס"ו) ומג"א שם, בעקבי הצאן (סי' ד)]

18. "המהלך במקום גדודי חיה ולסטים מתפלל תפילה קצרה, ואיזה היא תפילה קצרה...אחרים אומרים צרכי עמך מרובים ודעתם קצרה יהי רצון וכו' שתתן לכל א' וא' כדי פרנסתו וכו'." וצ"ע דאמאי לא תיקנו שבח בתפילה קצרה?

[ריטב"א (ל. ד"ה נמצא), גמ' עירובין (סה.), גמ' ברכות (ל:) ורא"ש שם (סי' כא), רשב"א (יג: ד"ה אלא)]

19. "עד כמה (מתפלל תפילת הדרך) – עד פרסה." כיצד פירש רש"י ענין זה? מה הקשה עליו רבינו יונה? וכיצד אפשר ליישב שיטת רש"י? (2)

[רש"י (ל.), רבינו יונה (כ. ברי"ף ד"ה משעה), נחלת דוד שם, רשב"א (ל. ד"ה אימת), מאירי (כט: ד"ה כל)]

20. כיצד פירש הבה"ג "עד פרסה"? תן ב' דרכים לבאר שיטתו, וב' נפק"מ ביניהם.

[רש"י (ל.) בשם בה"ג, רא"ש (סי' יח), ב"י (סי' ריט) בשם אבודרהם, ט"ז (סי' קי ס"ק ו), בה"ל (סי' קי ד"ה ואין), משנ"ב שם (ס"ק ל)]

21. "היה רוכב על החמור והגיע זמן תפילה...רבי אומר ישב במקומו ויתפלל לפי שאין דעתו מיושבת עליו." במה נחלקו רש"י ורבינו יונה בביאור שיטת רבי? ותן נפק"מ ביניהם. איזה ראיה הביא רבינו יונה לשיטתו, וכיצד אפשר לדחות ראיה זו?

[רש"י (ל.), רבינו יונה (כ: בדפי הרי"ף ד"ה גמ' בין), תוס' (ל. ד"ה הלכה, מסמך), מאירי (ד"ה זהו)]

22. "בשבתא דרגלא...רב אשי מצלי בהדי ציבורא ביחיד מיושב, כי הוה אתי לביתיה הדר ומצלי מעומד." כיצד ביארו הראשונים דבר זה? תן ג' שיטות, וב' נפק"מ לדינא ביניהם.

[תוס' (ל. ד"ה מסמך) בשם הר"ם, רא"ש (סי' כ), רא"ה שם (ד"ה ולכי), מאירי שם (סוף ד"ה מי), רש"י (ל. ד"ה לא), פמ"ג (סי' צד מ"ז ס"ק ה), מג"א שם (ס"ק יא) וחי' רעק"א שם]

23. תן ב' ראיות שכשאדם מתפלל חשיב כעומד במקדש. איזה הלכה אפשר לבאר לפי יסוד זה – לדעת הרמב"ם? במה נחלקו רבינו יונה והרמב"ם בגירסת הגמ' (ל.) ובביאור דברי הברייתא שם?

[גמ' ר"ה (כו., כו:) וריטב"א שם, רמב"ם הל' נשיאת כפים (פי"ד ה"ג, פט"ו ה"ג), רמב"ם ספר המצוות (מ"ע ה), רמב"ם הל' תפילה (פ"א ה"ג, פ"ה ה"א וה"ג), רבינו יונה (כ: ברי"ף ד"ה היה)]

24. כתב הרמב"ם שכוונת הלב מעכבת בכל התפילה. וקשה הרי בגמ' (לד:) מבואר שאין כוונה מעכבת אלא באבות? מה תירץ על זה הגר"ח ז"ל? מה הקשו התוס' (לד:) על הגמ' שם? ומה תירצו? כיצד אפשר ליישב הקושיא באופן אחר לדעת הרמב"ם?

[גמ' (לד:) ותוס' שם (ד"ה יכוין), רמב"ם הל' תפילה (פ"ד ה"א, הט"ו, פ"י ה"א) ולחם משנה שם, חידושי רבנו חיים הלוי הל' תפילה (פ"ד ה"א)]